פרשת כִּי־תֵצֵא התשע"ז

הרב ארי דוד קאהן adk1010@gmail.com

1. **דברים פרק כג, י-טז**

(י) כִּֽי־תֵצֵ֥א מַחֲנֶ֖ה עַל־אֹיְבֶ֑יךָ וְנִ֨שְׁמַרְתָּ֔ מִכֹּ֖ל **דָּבָ֥ר רָֽע**: (יא) כִּֽי־יִהְיֶ֤ה בְךָ֙ אִ֔ישׁ אֲשֶׁ֛ר **לֹא־יִהְיֶ֥ה טָה֖וֹר** מִקְּרֵה־לָ֑יְלָה וְיָצָא֙ אֶל־מִח֣וּץ **לַֽמַּחֲנֶ֔ה** לֹ֥א יָבֹ֖א אֶל־תּ֥וֹךְ **הַֽמַּחֲנֶֽה**: (יב) וְהָיָ֥ה לִפְנֽוֹת־עֶ֖רֶב יִרְחַ֣ץ בַּמָּ֑יִם וּכְבֹ֣א הַשֶּׁ֔מֶשׁ יָבֹ֖א אֶל־תּ֥וֹךְ הַֽמַּחֲנֶֽה: (יג) וְיָד֙ תִּהְיֶ֣ה לְךָ֔ מִח֖וּץ **לַֽמַּחֲנֶ֑ה** וְיָצָ֥אתָ שָׁ֖מָּה חֽוּץ: (יד) וְיָתֵ֛ד תִּהְיֶ֥ה לְךָ֖ עַל־אֲזֵנֶ֑ךָ וְהָיָה֙ בְּשִׁבְתְּךָ֣ ח֔וּץ וְחָפַרְתָּ֣ה בָ֔הּ וְשַׁבְתָּ֖ וְכִסִּ֥יתָ אֶת־צֵאָתֶֽךָ: (טו) כִּי֩ ה֨' אֱלֹהֶ֜יךָ **מִתְהַלֵּ֣ךְ׀** בְּקֶ֣רֶב **מַחֲנֶ֗ךָ** לְהַצִּֽילְךָ֙ וְלָתֵ֤ת אֹיְבֶ֙יךָ֙ לְפָנֶ֔יךָ וְהָיָ֥ה מַחֲנֶ֖יךָ **קָד֑וֹשׁ** וְלֹֽא־יִרְאֶ֤ה בְךָ֙ **עֶרְוַ֣ת** **דָּבָ֔ר** וְשָׁ֖ב מֵאַחֲרֶֽיךָ: ס

1. **מדרש תנאים לדברים פרק כג פסוק י**

כי תצא מחנה איביך במלחמה חובה הכת' מדבר: אמר ר' יוסי ביר' חנינה כת' כי תצא מח' על אי' ונשמ' מכל דבר רע ואם אינו יוצא אינו נשמר אלא מכאן שאין השטן מקטרג אלא בשעת סכנה: ונשמרת מכל דבר רע אם בקשת להשתמר מכל דבר רע אל תסתכל באשה נאה ואפילו פנויה באשת איש ואפלו מכוערה ולא בבגדי צבע אשה ולא בחמור ולא בחמורה ולא בחזיר ולא בחזירה ולא בעופות בשעה שמזדקקין זה לזה מפני שמלאך עומד מלמעלן ומלמטן וחרבו שלופה בידו: ונשמרת מכל דבר רע שלא יהרהר אדם ביום ויבוא לידי טומאה בלילה שנ' כי יהיה בך איש אשר לא טה' מק' לי': ד"א ונשמ' מכל דבר רע מכל דבר שגלו עליו כנענים שהוא מסלק את השכינה ואף מלשון הרע:

1. **מדרש תנחומא (ורשא) פרשת כי תצא סימן ג**

כִּי תֵצֵא מַחֲנֶה עַל אוֹיְבֶיךָ וְנִשְׁמַרְתָּ מִכֹּל דָּבָר רַע. שֶׁלֹּא יְהֵא בָּכֶם שׁוּם **לֵיצָנוּת**, שֶׁלֹּא תָּבֹא לִידֵי חִיּוּב. מִמִּי אַתָּה לָמֵד, מִיִּפְתָּח. מַה כְּתִיב בּוֹ, וְהוּא בֶּן אִשָּׁה זוֹנָה (שופטים יא, א). רַבָּן שִׁמְעוֹן בֶּן גַּמְלִיאֵל אוֹמֵר, שֶׁהִכְנִיסָה צָרָתָהּ לְבֵיתָהּ. וְרַבּוֹתֵינוּ אוֹמְרִים: זוֹנָה וַדַּאי. וּבִשְׁבִיל שֶׁהָיָה בּוֹ שׁוּם שֶׁל לֵיצָנוּת, נָפְלוּ בּוֹ כָּל הָאֻכְלוֹסִין. לְכָךְ כְּתִיב: וְנִשְׁמַרְתָּ מִכֹּל דָּבָר רָע. וְכֵן כִּי יִהְיֶה בְךָ אִישׁ אֲשֶׁר לֹא יִהְיֶה טָהוֹר וְגוֹ', אֵלּוּ יִשְׂרָאֵל שֶׁנִּטְמְאוּ **בָּעֲבוֹדָה זָרָה**, ... **וְיָצָא אֶל מִחוּץ לַמַּחֲנֶה, שֶׁגּוֹלִים לְבָבֶל**. וְהָיָה לִפְנוֹת עֶרֶב שֶׁל מַלְכֻיּוֹת, וְהַקָּדוֹשׁ בָּרוּךְ הוּא מְטַהֲרָן, שֶׁנֶּאֱמַר: יִרְחַץ בַּמָּיִם. וּכְתִיב: אִם רָחַץ ה' אֶת צֹאַת בְּנוֹת צִיּוֹן (שם ד, ד). וּכְבֹא הַשֶּׁמֶשׁ, כְּשֶׁיָּבֹא מֶלֶךְ הַמָּשִׁיחַ שֶׁכָּתוּב בּוֹ, וְכִסְאוֹ כַשֶּׁמֶשׁ נֶגְדִּי (תהלים פט, לז). יָבֹא אֶל תּוֹךְ הַמַּחֲנֶה, **אֵלּוּ יִשְׂרָאֵל שֶׁנִּכְנָסִים לְבֵית הַמִּקְדָּשׁ**. וְיָד תִּהְיֶה לְךָ, זֶה זְכוּת שֶׁל אַבְרָהָם. אָמַר רַבִּי פִּנְחָס, וְיָצָאתָ שָׁמָּה חוּץ, לְבָבֶל. וְיָתֵד תִּהְיֶה לְךָ עַל אָזְנֶךָ, נְבוּכַדְנֶצַּר תּוֹבֵעַ בָּהֶם שֶׁיַּעַבְדוּ לַצֶּלֶם, וְהֵם אוֹמְרִים: לֵאלָהָיךְ לֹא אִיתָנָא פָלְחִין (דניאל ג, יח). וְשַׁבְתָּ וְכִסִּיתָ אֶת צֵאָתֶךָ, מִכְסֶה שֶׁל עֲבוֹדָה זָרָה שֶׁהָיָה בִּירוּשָׁלַיִם. כִּי ה' אֱלֹהֶיךָ מִתְהַלֵּךְ בְּקֶרֶב מַחֲנֶיךָ, הַקָּדוֹשׁ בָּרוּךְ הוּא נִגְלָה עֲלֵיהֶם מִיָּד וְהִצִּילָם מִן הָאֵשׁ. וְהָיָה מַחֲנֶיךָ קָדוֹשׁ. אַחַר כֵּן מְקַדֵּשׁ אוֹתָם, שֶׁנֶּאֱמַר: וְקָרְאוּ לָהֶם עַם הַקֹּדֶשׁ גְּאוּלֵי ה' (ישעיה סב יב).

1. **רש"י דברים פרשת כי תצא פרק כג פסוק י**

כי תצא וגו'... ונשמרת. שֶׁהַשָּׂטָן מְקַטְרֵג בִּשְׁעַת הַסַּכָּנָה (תלמוד ירושלמי שבת ב'):

1. **תלמוד ירושלמי (וילנא) מסכת שבת פרק ב הלכה ו [דף יט עמוד ב]**

מתני' עַל שָׁלשׁ עֲבֵירוֹת נָשִׁים מֵיתוֹת בִּשְׁעַת לֵידָתָן עַל שֶׁאֵינָן **זְהִירוֹת** בַּנִּדָּה בְּחַלָּה וּבְהַדְלָקַת הַנֵּר **גמ'** אִית תַנֵיי תַּנִי יְלָדוֹת כשהן צעירות. אִית תַנֵיי תַּנִי יוֹלְדוֹת. מַאן דְּמָר יְלָדוֹת תַּנִי בְּשֵׁם רַבִּי יוּדָה, בְּעָוֹן הַנְּדָרִים הַבָּנִים מֵתִים. וּמַה טַעֲמָא? (ירמיה ב) לַשָּׁוְא הִכֵּיתִי אֶת בְּנֵיכֶם על נדרי שוא. וּמַאן דְּמָר יוֹלְדוֹת **מִיכָּן שֶׁאֵין הַשָּׂטָן מְקַטְרֵג אֶלָּא בִּשְׁעַת סַכָּנָה**. רַבִּי פִּנְחַס רַבִּי יִרְמְיָה בְּשֵׁם ר' חִיָּיה בָּר בָּא כְּתִיב (במדבר כז) וְלִפְנֵי אֶלְעָזָר הַכֹּהֵן יַעֲמֹד וְשָׁאַל לוֹ בְּמִשְׁפַּט הָאוּרִים. בְּסֵדֶר הָאוּרִים אֵין כְּתִיב כָּאן אֶלָּא בְּמִשְׁפַּט הָאוּרִים. **אֶלָּא מְלַמֵּד בְּשָׁעָה שֶׁיִּשְׂרָאֵל יוֹצְאִין לַמִּלְחָמָה** ב"ד שֶׁל מַעְלָה יוֹשְׁבִין עֲלֵיהֶן אִם לְנִצּוּחַ אִם לְהִינָצֵחַ. א"ר חִיָּיא בַּר בָּא כְּתִיב (דברים כג) כִּי תֵצֵא מַחֲנֶה עַל אֹיְבֶיךָ וְנִשְׁמַרְתָּ מִכֹּל דָּבָר רָע. הַאִם אִם אֵינוֹ יוֹצֵא אֵינוֹ צָרִיךְ לֵיהּ שְׁמִירָה? **אֶלָּא מִיכָּן שֶׁאֵין הַשָּׂטָן מְקַטְרֵג אֶלָּא בִּשְׁעַת הַסַּכָּנָה**. אָמַר ר' אַחָאי בַּר יַעֲקֹב כְּתִיב (בראשית מב) וּקְרָאָהוּ אָסוֹן בַּדֶּרֶךְ. הָא בַּבַּיִת לֹא? **אֶלָּא מִיכַּן שֶׁאֵין הַשָּׂטָן מְקַטְרֵג אֶלָּא בִּשְׁעַת הַסַּכָּנָה**. רַבִּי בִּיסְנָא בְּשֵׁם ר' לִיָּיא כְּתִיב (ישעיה לו) יוֹם צָרָה וְתוֹכֵחָה וּנְאָצָה הַיּוֹם הַזֶּה. הָא יוֹם אַחֵר לֹא? **אֶלָּא מִיכָּן שֶׁאֵין הַשָּׂטָן מְקַטְרֵג אֶלָּא בִּשְׁעַת הַסַּכָּנָה**. … עַל שֶׁאֵינָן זְהִירוֹת בְּנִדָּה וּבְחַלָּה וּבְהַדְלָקַת הַנֵּר. אָדָם הָרִאשׁוֹן דָּמוֹ שֶׁל עוֹלָם דִּכְתִיב (בראשית ב) וְאֵד יַעֲלֶה מִן הָאָרֶץ וְגָרְמָה לוֹ חַוָּה מִיתָה. לְפִיכָךְ מָסְרוּ מִצְוַת נִדָּה לָאִשָּׁה. וּבְחַלָּה. אָדָם הָרִאשׁוֹן חָלָה טְהוֹרָה לְעוֹלָם הָיָה דִּכְתִיב (בראשית א) וַיִּיצֶר ה' אֱלֹהִים אֶת הָאָדָם עָפָר מִן הָאֲדָמָה. וְתִיָּיא כַּיֵי דְּמָר וזה הולך כמו שאמר רַבִּי יוֹסֵי בַּר קָצַרְתָה כֵּיוָן שֶׁהָאִשָּׁה מְקַשְׁקֶשֶׁת עִיסָתָה בַּמַּיִם הִיא מָגְבַּהָת חַלָּתָהּ וְגָרְמָה לוֹ חַוָּה מִיתָה. לְפִיכָךְ מָסְרוּ מִצְוַת חָלָה לָאִשָּׁה. וּבְהַדְלָקַת הַנֵּר. אָדָם הָרִאשׁוֹן נֵרוֹ שֶׁל עוֹלָם הָיָה שֶׁנֶּאֱמַר (משלי כ) נֵר אֱלֹהִים נִשְׁמַת אָדָם. וְגָרְמָה לוֹ חַוָּה מִיתָה. לְפִיכָךְ מָסְרוּ מִצְוַת הַנֵּר לָאִשָּׁה. תַּנִי רַבִּי יוֹסֵי אוֹמֵר ג' דִּיבְקֵי מִיתָה הֵן וּשְׁלָשְׁתָּן נִמְסְרוּ לָאִשָּׁה וְאֵלּוּ הֵן מִצְוַת נִדָּה. וּמִצְוַת חָלָה. וּמִצְוַת הַדְלָקָה.

1. **אבן עזרא דברים פרשת כי תצא פרק כג פסוק י**

כי תצא מחנה - זהו המחנה שיצא אל האויב ושם **הארון** והוא מחנה קטן, איננו מחנה הגדול, כי שם מחיצות עשויות, ובצאתם אל המלחמה, הם קרובים סביבות הארון. וברור כי טמא מקרה משחית. ונסמכה זו הפרשה בעבור מלחמת מדין, שהזכיר דבר בלעם כי צוררים הם בעבור אחותם, **והארון** היה עם המחנה שיצא על מדין. מכל דבר רע - לנפש ולגוף כמו **הקרי**:

1. **רמב"ן דברים פרשת כי תצא פרק כג פסוק י**

ונשמרת מכל דבר רע - שהשטן מקטרג בשעת הסכנה, לשון רש"י. והנכון בעיני בענין המצוה הזאת, כי הכתוב יזהיר בעת אשר החטא מצוי בו. **והידוע במנהגי המחנות היוצאות למלחמה, כי יאכלו כל תועבה, יגזלו ויחמסו ולא יתבוששו אפילו בניאוף וכל נבלה**, הישר בבני אדם בטבעו יתלבש אכזריות וחמה כצאת מחנה על אויב. ועל כן הזהיר בו הכתוב, ונשמרת מכל דבר רע. ועל דרך הפשט היא אזהרה מכל הנאסר: ובספרי (תצא קיט) ונשמרת מכל דבר רע, שומע אני בטומאות ובטהרות ובמעשרות הכתוב מדבר, ת"ל ערוה, אין לי אלא ערוה מנין לרבות עבודת גלולים וגלוי עריות ושפיכות דמים וקללת השם, ת"ל ונשמרת מכל דבר רע, או יכול בטומאות ובטהרות ובמעשרות הכתוב מדבר, ת"ל ערוה. מה ערוה מיוחדת, **מעשה שגלו עליו כנענים ומסלק את השכינה**, **אף כל מעשה שגלו עליו כנענים ומסלק את השכינה**, כשהוא אומר "**דבר**" אף על **לשון הרע**. וגם זה מן הטעם שפירשנו, כי מלבד האזהרות שבאו באלה העבירות החמורות יוסיף לאו במחנה שנשמר בו מכל אלו העבירות, שלא תסתלק השכינה מישראל אשר שם, כאשר אמר כי ה' אלהיך מתהלך בקרב מחנך - והנה העושה העבירות הגדולות במחנה, כאותם שכתוב בהם (ירמיה ז ל) שמו שקוציהם בבית אשר נקרא שמי עליו לטמאו. ועוד, שלא יגברו עלינו האויבים אם נעשה כמעשים הגורמים להם שיגלו מפנינו, וזהו ולתת אויביך לפניך - והוסיפו בו לשון הרע, כדי שלא ירבו ביניהם מחלוקת, ויכו ביניהם מכה רבה מאד יותר מן האויבים:

1. **מלבי"ם דברים פרשת כי תצא פרק כג פסוק י**

...ועוד שלא יגברו האויבים עלינו אם נעשה כמעשים הגורמים להם שיגלו מפנינו, וזהו ולתת אויביך לפניך. והוסיפו בו לה"ר כדי שלא ירבו ביניהם מחלוקת ויכו בם מכה רבה מאד יותר מן האויבים:

1. **רבינו בחיי דברים פרשת כי תצא פרק כג פסוק י**

ונשמרת מכל דבר רע. אזהרה זו מפני קדושת הארון, וכן מצינו במלחמת מדין שהלך הארון עמהם.

וע"ד **הפשט**: מכל דבר רע, שאסרה תורה, לפי שמחנות **הכנענים** בצאתם למלחמה היו משולחים לעשות כל תועבה וכל נבלה ונוהגין בעצמן הפקר בכל הדברים כלן, לכך יזהיר הכתוב מחנה ישראל שישתמרו מכל הדברים הרעים ששאר הכנעניים נוהגים בהן ואינן חוששים עליהם בשעת מלחמה. **ודרשו** רז"ל: (ספרי רנד) מכל דבר רע, אלו עריות ולשון הרע. עריות, ממה שכתוב: ולא יראה בך ערות דבר, וזהו שאמר: מכל **דבר** רע. לשון הרע, הוא שאמר: מכל דבר רע, כלומר דבור רע וזהו לשון הרע. ורצה הכתוב להזהיר על שתים אלה, לפי שהן עבירות חמורות, והשכינה מסתלקת בשבילן. ועוד דרשו רז"ל במסכת עבודה זרה: (כ ב) ונשמרת מכל דבר רע, שלא יהרהר אדם ביום ויבא לידי טומאה בלילה. וזהו שסמך לו: כי יהיה בך איש אשר לא יהיה טהור מקרה לילה, **מכאן אמר** רַבִּי פִּנְחָס בֶּן יָאִיר: זְהִירוּת מְבִיאָה לִידֵי זְרִיזוּת, זְרִיזוּת מְבִיאָה לִידֵי נְקִיּוּת, נְקִיּוּת מְבִיאָה לִידֵי פְרִישׁוּת, פרישות מְבִיאָה לִידֵי טָהֳרָה, טָהֳרָה מְבִיאָה לִידֵי קְדֻשָּׁה, קְדֻשָּׁה מְבִיאָה לִידֵי יִרְאַת חֵטְא, יִרְאַת חֵטְא מְבִיאָה לִידֵי עֲנָוָה, עֲנָוָה מְבִיאָה לִידֵי חֲסִידוּת, חֲסִידוּת מְבִיאָה לִידֵי רוּחַ הַקֹּדֶשׁ. הזכיר החכם ז"ל בכאן עשר מדות חמש גופניות וחמש שכליות וכלן מביאות אל העשירית שהיא רוּחַ הַקֹּדֶשׁ.

1. **ריקאנטי דברים פרשת כי תצא פרק כג פסוק י**

(י) כי תצא מחנה על אויביך ונשמרת מכל דבר רע [שם י]. כבר ידעת כי השכינה היא הלוחמת מלחמות ישראל, ועל כן צריך לנהוג בה קדושה וטהרה, וזהו אמרו [טו] כִּי ה' אֱלֹהֶיךָ מִתְהַלֵּךְ בְּקֶרֶב מַחֲנֶךָ, ותרגם אנקלוס שְׁכִינְתֵּהּ מְהַלְכָא בְּגוֹ מַשְׁרִיתָךְ. וכן חומת יריחו נפלה בתרועה בהקף הארון הרומז לשכינה: וטעם וְשַׁבְתָּ וְכִסִּיתָ אֶת־צֵאָתֶךָ [שם יד], אין הצואה כטומאה שתטמא את מקומה ותהיה בוקעת ועולה, אבל אסור לראותה בעת התפלה. ובהיות הלב דבק בשם הנכבד, מפני שהדברים הנמאסים יולידו גנאי בנפש וישבשו כוונת הלב הטהור, וכאשר נעלמה מעין רואה אין רע. ומכאן תבין סוד איסור עבודת פעור שהיתה כפי עבודתו בפי טבעת, זהו ולא יראה בך ערות דבר וגומר והבן זה.

וטעם לא תהיה קדשה ולא יהיה קדש [שם יח], תבין מסוד לא יבא ממזר …

1. **תרגום המיוחס ליונתן - תורה דברים פרק כג פסוק י**

אֲרוּם תִּפְקוֹן מַשִׁירְוַיָן עַל בַּעֲלֵי דְבָבֵיכוֹן וְתִסְתַּמְּרוּן מִכָּל פִּתְגָם דְּבִישׁ מִפּוּלְחָנָא נוּכְרַיָא וְגִילוּי עֶרְיְיתָא וְשַׁדְיוּת אֲדַם זַכַּאי:

1. **כתר יונתן דברים פרשת כי תצא פרק כג פסוק י**

כי תִצאו מחנות על בעלי שׂונאיכם [אויביכם] ותִשׁמרו מִכל דבר שרע מעבודה זרה וגילוי עריות ושפיכת דם נקי:

1. **פנים יפות דברים פרשת כי תצא פרק כג פסוק י**

כי תצא מחנה על אויביך. כבר כתבנו בהרבה מקומות, כי כל מלחמה הוא להוציא מהם ניצוצות הקדושה שזה כל כח האויב, וצריך להזהר שלא יהיה להם סיוע כמ"ש בפסוק [תהלים קיח, י - יא] כל גוים סבבוני וגו' סבוני גם סבבוני דהיינו אותם הנבראים בחטא סבבוני: ונשמרת מכל דבר רע. דלא **יהרהר** אדם ביום ויבא לידי טומאה בלילה [ע"ז כ ב] כבר כתבתי בסוף קידושין [פא ב] דמ"ש ר"ע דמי שנתכוין לאכול שומן ועלה בידו וכו', ואמר אִיסִי בֶּן יְהוּדָה ע"ז יִדְווּ כָּל הַדְּווּיִם וכו', וכוונות ר"ע הוא מִּי שֶׁנִּתְכַּוֵּן לֶאֱכֹל בְּשַׂר חֲזִיר, וְעָלָה בְּיָדוֹ בְּשַׂר טָלֶה, ושוב פעם אחרת נתכון לאכול בְּשַׂר טָלֶה ועלה בידו בְּשַׂר חֲזִיר, הרי דהוי כמזיד שהרי חטא במחשבה ובמעשה אלא שלא היה בפעם אחת, וזשחז"ל [שם לט ב] שחסד הקדוש ברוך הוא הוא שאינו מצרף מחשבה רעה למעשה להיות כמזיד גמור, וע"ז ביקש דוד [תהלים יט, יג] שגיאות מי יבין וכו', דהיינו שוגגין ונסתרות היינו מחשבות, אך אחז"ל ספ"ק דקידושין [מ א] מחשבה שעושה פרי מצרפה למעשה שכתבנו שם שאף שהמחשבה לא היתה ביחד עם שגגת המעשה כיון שהוא גורמת למעשה, כענין שאמרו לא יהרהר אדם ביום וכו' אז מצרף ההרהור שהוא הגורם למעשה, אף על פי שהוא אונס: ואפשר ירמוז בזה מ"ש [הושע יד, ב] שובה ישראל... כי כשלת בעונך, כי המכשול שהוא שוגג בא ע"י המחשבה שהוא עון, וכיון שזה גורם לזה מצטרפין יחד, אמנם ההפרש בין זה לזה כי במזיד גמור במחשבה ובמעשה ביחד ונעשה ממנו קומה, תשובתו קשה, והוא כענין דור המבול כדכתיב [בראשית ו, ה] וירא ה' כי רבה רעת האדם, אבל אם לא היה המחשבה והמעשה ביחד אלא שנצטרפו יחד בזה התשובה קלה להפרידם, כענין שאמר הכתוב [תהלים צב, י] יתפרדו כל פועלי און, והוא כענין דּוֹר הַפְלָגָה כיון שלא היה חטאם אלא ע"י חיבורם ביחד לא נענשו אלא בהפלגה, וזה שאמר הנביא קחו עמכם דברים ושובו אל ה', והוא על מ"ש כִּי כָשַׁלְתָּ בַּעֲוֺנֶךָ בזה מועיל התשובה להפרידם, וכיון שהמחשבה לבדה אין עליו עונש לזה אמר כל תשא עון, ועל השוגג לבדו אמרה תורה להתכפר ע"י קרבן ויהיו נא שפתינו במקום קרבן, וטעם שהזהיר הכתוב ע"ז ונשמרת מכל דבר רע, נראה דהאי שמירה היינו אף לאחר ההרהור שיכול לתקן ע"י תשובה להסיר את ההרהור ממנו, ובזה התשובה קלה יותר כיון שעדיין לא בא לידי מעשה: ובזה א"ש הא דכתיב אִישׁ אֲשֶׁר **לֹא־יִהְיֶה טָהוֹר** ולא כתיב והאיש אשר איננו טהור, אלא המשך הכתוב הוא שישים עצמו לעשות תשובה על ההרהור ואז לא יקרה רע, אבל אם אינו חוזר ע"ז אמר אשר לא יהיה טהור, כי ההרהור יבוא לידי מעשה, וכבר כתבנו ע"ז רמז במ"ש דוד המע"ה [תהלים קמט, ו] וחרב פיפיות בידם, והוא רמז ליחד נשמתו עם נשמת יוסף ועם נשמת פלטי בן ליש שהם המתגברים על יצרם, ורמז הוא במלת פיפיות שר"ת וס"ת של יוסף ופלטי הם שני פעמים פ"י, ומצאתי עוד רמז במ"ש דהע"ה [שם קכו, ה] הזורעים בדמעה היינו בתערובות הרע ברנה יקצורו ע"י התפילה, וע"כ אמר הלך ילך ובכה על פלטי בן ליש דכתיב [ש"ב ג, טז] וילך אחריה הלך ובכה, ואחז"ל [סנהדרין יט ב] על מצוה שהלך מניה, ואמר בא יבא ברנה נושא אלומותיו על יוסף דכתיב [בראשית לז, ז] והנה קמה אלומתי

1. **רש"ר הירש דברים פרשת כי תצא פרק כג פסוק י**

כי - תצא מחנה. גם בצאתך מההגבלות של החיים המשפחתיים והאזרחיים הרגילים ובהיותך במחנה צבאי הערוך כנגד אויביך (הספרי מדגיש "על - איביך - כנגד אויביך אתה נלחם"; התורה מניחה שתילחם רק באלה שהראו את עצמם כאויביך, שסבלת מאיבתם ואתה מצפה מהם למעשי איבה, ולפיכך אפילו תתקיף אותם, רק תגן על עצמך; דברים אלה שוללים כל מלחמת כיבוש), ובכן אפילו בהיותך במחנה צבאי שמוסרות המוסר מתרופפות בו בנקל ועצם מטרת המלחמה מסייעת לגסות משולחת רסן - גם אז ונשמרת מכל דבר רע: **אל תחדל מלבחון את עצמך תוך כדי שליטה עצמית והישמר "מכל דבר רע".** בספרי פירשו את "כל דבר רע" על פי האמור בפסוק טו: "ושב מאחריך", והוא כולל אפוא בעיקר את העבירות המביאות לידי סילוק שכינה: ערוה, עבודה זרה, שפיכות דמים וקללת השם; ואמרו שם שהוא כולל גם לשון הרע; ואילו במסכת עבודה זרה כ ע"ב פירשו את הביטוי הזה על פי האמור בפסוק יא הסמוך והוא כולל בייחוד כל סטייה מדרכי צניעות שיש להימנע ממנה **אפילו במחשבת הלב**: "שלא יהרהר אדם ביום ויבא לידי טומאה בלילה".

1. **העמק דבר דברים פרשת כי תצא פרק כג פסוק י**

(י) ונשמרת מכל דבר רע. פרש"י משום שעת סכנה והשטן מקטרג, והכי איתא בירו' שבת פ"ב ע"ז המקרא, ולעיל ו' י"ב ביארנו עוד טעם באשר הקדוש ברוך הוא שורה אז במחנה ישראל, והרי הוא דומה לפלטין של מלך, וכל דבור רע הרי הוא באזני ה' כמו שהיה בהיות ישראל במדבר. עוד יש טעם מש"כ הרמב"ן כאן באשר במחנה עלול לכל שקץ ותועבה, **והוספנו לעיל שם הסיבה לזה, משום שהותר מאכלות אסורות והמה גורמים לטמטם נפש הישראלי, וכבר הזהיר הרבה לעיל ע"ז** השמר לך פן תשכח את ה' וגו' וכל הענין, וכאן כפל הענין משום הוספה שהובא כאן:

1. **משך חכמה דברים פרשת כי תצא פרק כג פסוק י**

ונשמרת מכל דבר רע. לא רחוק לומר שכוונת הפסוק שלא לגלות מסתורין של המלחמה, ושלא לספר ארחם ורבעם לשום איש. ומזה יאות שלא להניח לשום אדם לצאת מן המחנה שמא ישיגוהו שונאיהם וימלטו מפיו תחנותם, וכמו שהגיד המצרי לדוד בסוף שמואל - א, ל, יג - טו. וזה בכלל "דבר רע" שאמרו בספרי: אפילו דיבור רע, וזה לשון הרע, וכיוונו למה שכתבתי. ולזה אמר רק (פסוק יא) "כי יהיה בך איש אשר לא יהיה טהור מקרה לילה ויצא אל מחוץ למחנה וכו'"....

1. **אלשיך על דברים פרשת כי תצא פרק כג פסוק י**

אמר, הלא דברתי דופי על מדת כפויי טובה שעל כן הרחקתי את עמון ומואב, וגם קרבתי דור שלישי של מצרים על שלא תהיה כפוי טובה על האכסניא שעשו לך עם היות שמרה היתה באחרונה. והנה אמרו רבותינו ז"ל (תנחומא שמות ה) כי מהיות איש כפויי טובה לאדם ימשך להיות כפוי טובה להקב"ה, כי הפה שאמר שלא ידע את יוסף אמר לא ידעתי את ה'. ובזה יאמר עשה זאת איפה בני והשמר פן ואל תהיה גם לי כפוי טובה. הלא הוא כי תצא מחנה על אויביך כי אז ה' אלהיך מתהלך בקרב מחנך להצילך ולתת אויביך לפניך, על כן לא תהיה לו יתברך כפוי טובה לטמא מחנך, כי אם שתעשה לו יתברך אכסניא לפחות שלא תטמא המקום שהוא יתברך בא בו להטיבך. וזהו כי תצא מחנה על אויביך ונשמרת מכל דבר רע שהוא משום הרהור כי יטמאך על ידי קרי אל תטמא מחנך (יא) כי הלא כי יהיה בך איש אשר לא יהיה טהור מקרה לילה ויצא וכו' לא יבא אל תוך המחנה:

**דברים פרק כא, י-יד**

(י) כִּֽי־תֵצֵ֥א לַמִּלְחָמָ֖ה עַל־אֹיְבֶ֑יךָ וּנְתָנ֞וֹ ה֧' אֱלֹהֶ֛יךָ בְּיָדֶ֖ךָ וְשָׁבִ֥יתָ שִׁבְיֽוֹ: (יא) וְרָאִיתָ֙ בַּשִּׁבְיָ֔ה אֵ֖שֶׁת יְפַת־תֹּ֑אַר וְחָשַׁקְתָּ֣ בָ֔הּ וְלָקַחְתָּ֥ לְךָ֖ לְאִשָּֽׁה: (יב) וַהֲבֵאתָ֖הּ אֶל־תּ֣וֹךְ בֵּיתֶ֑ךָ וְגִלְּחָה֙ אֶת־רֹאשָׁ֔הּ וְעָשְׂתָ֖ה אֶת־צִפָּרְנֶֽיהָ: (יג) וְהֵסִ֩ירָה֩ אֶת־שִׂמְלַ֨ת שִׁבְיָ֜הּ מֵעָלֶ֗יהָ וְיָֽשְׁבָה֙ בְּבֵיתֶ֔ךָ וּבָֽכְתָ֛ה אֶת־אָבִ֥יהָ וְאֶת־אִמָּ֖הּ יֶ֣רַח יָמִ֑ים וְאַ֨חַר כֵּ֜ן תָּב֤וֹא אֵלֶ֙יהָ֙ וּבְעַלְתָּ֔הּ וְהָיְתָ֥ה לְךָ֖ לְאִשָּֽׁה: (יד) וְהָיָ֞ה אִם־לֹ֧א חָפַ֣צְתָּ בָּ֗הּ וְשִׁלַּחְתָּהּ֙ לְנַפְשָׁ֔הּ וּמָכֹ֥ר לֹא־תִמְכְּרֶ֖נָּה בַּכָּ֑סֶף לֹא־תִתְעַמֵּ֣ר בָּ֔הּ תַּ֖חַת אֲשֶׁ֥ר עִנִּיתָֽהּ: ס

**תלמוד בבלי מסכת קידושין דף כא עמוד ב**

תָּנוּ רַבָּנָן: (דברים כא) "וְרָאִיתָ בַּשִּׁבְיָה", בִּשְׁעַת שִׁבְיָה. "אֵשֶׁת", וַאֲפִלּוּ אֵשֶׁת־אִישׁ. "יְפַת־תֹּאַר", לֹא דִּבְּרָה תּוֹרָה אֶלָּא כְּנֶגֶד יֵצֶר הָרָע, מוּטָב שֶׁיֹּאכְלוּ יִשְׂרָאֵל בְּשַׂר תְּמוּתוֹת שְׁחוּטוֹת, וְאַל יֹאכְלוּ בְּשַׂר תְּמוּתוֹת נְבֵלוֹת. "וְחָשַׁקְתָּ", אַף עַל פִּי שֶׁאֵינָהּ נָאָה. "בָּהּ", וְלֹא בָּהּ וּבַחֲבֶרְתָּהּ. "וְלָקַחְתָּ", לִקּוּחִין יֵשׁ לְךָ בָּה. "לְךָ לְאִשָּׁה", שֶׁלֹּא יִקַּח שְׁתֵּי נָשִׁים, אַחַת לוֹ וְאַחַת לְאָבִיו, אַחַת לוֹ וְאַחַת לִבְנוֹ. "וַהֲבֵאתָהּ", מְלַמֵּד שֶׁלֹּא יִלְחָצֶנָּה בַּמִּלְחָמָה.

**דברים פרק כ, יט-כ**

(יט) כִּֽי־תָצ֣וּר אֶל־עִיר֩ יָמִ֨ים רַבִּ֜ים לְֽהִלָּחֵ֧ם עָלֶ֣יהָ לְתָפְשָׂ֗הּ לֹֽא־תַשְׁחִ֤ית אֶת־עֵצָהּ֙ לִנְדֹּ֤חַ עָלָיו֙ גַּרְזֶ֔ן כִּ֚י מִמֶּ֣נּוּ תֹאכֵ֔ל וְאֹת֖וֹ לֹ֣א תִכְרֹ֑ת כִּ֤י הָֽאָדָם֙ עֵ֣ץ הַשָּׂדֶ֔ה לָבֹ֥א מִפָּנֶ֖יךָ בַּמָּצֽוֹר: (כ) רַ֞ק עֵ֣ץ אֲשֶׁר־תֵּדַ֗ע כִּֽי־לֹא־עֵ֤ץ מַאֲכָל֙ ה֔וּא אֹת֥וֹ תַשְׁחִ֖ית וְכָרָ֑תָּ וּבָנִ֣יתָ מָצ֗וֹר עַל־הָעִיר֙ אֲשֶׁר־הִ֨וא עֹשָׂ֧ה עִמְּךָ֛ מִלְחָמָ֖ה עַ֥ד רִדְתָּֽהּ: פ

**שד"ל** **דברים פרק כ, יט**

יט) כי ממנו תאכל ואותו לא תכרת – קלעריקוס והכורם פירשו אל תכרתהו, כי אולי תצטרך לו, כי יארכו ימי המצור ויחסר הלחם לאנשי המלחמה, ויצטרכו לפירות האילנות. ודון יצחק ור״ע ספורנו ובעל מנחה בלולה פירשו כי ממנו תאכל כשתלכוד העיר, לכך לא טוב לך להשחיתו. ולדעתי, לא לכך ניתנה תורה, כדי ללמד לבני אדם לעשות חשבונות להנאת עצמם, אבל בהפך לכך ניתנה, לחזק בלבותינו החמלה והחנינה המתנגדות לתועלתנו. גם פילון וגם יוסף פלאויוס פירשו המצוה הזאת מצד החמלה והרחמים והרחקת האכזריות.

ואשר אני אחזה לי הוא כי עיקר המצוה הוא שלא יכרות העץ אחר שאכל מפירותיו, וזה אמנם כדי להרחיק את האדם ממדת כפוי טובה, ולהרגילו שיאהב את המיטיב לו, ולא ישליכנו אחר גוו בזמן שלא יקוה ממנו עוד תועלת. וקרוב לזה לא תתעמר בה תחת אשר עניתה {דברים כ״א:י״ד}. וקרוב לזה היה משל הדיוט אומר בימי חכמי התלמוד ({בבא} קמא צ״ב) בירא דשתית מניה מיא לא תשדי ביה קלא. והנה יש לתמוה למה במלחמת מואב (מלכים ב ג׳ י״ט) אמר אלישע והכיתם כל עיר מבצר וכל עיר מבחור וכל עץ טוב תפילו, ואף אם היה מנהגם לעשות כן במלחמות, לא היה לו לאלישע לחזק ידי עוברי עברה, והיה לו להזהירם שלא יעשו כן. אבל לפי מה שפירשתי אין כאן תמיהה, כי לא נאסרה ההשחתה אלא אחר האכילה, כי תצור אל עיר ימים רבים ותאכל מפרי העץ אשר בארץ אויביך, לא תכרתהו אחר שאכלת מפריו; אבל במואב לא צרו ימים רבים, אך מיד שבאו אליהם נתנם ה׳ בידם, ולא הוצרכו לאכול מִפִרְיָם, לפיכך לא נאסרה עליהם השחתתם.

תכרתו עץ פרי כי הוא חיי האדם? ונהפוך הוא, כי כריתת העצים ההם היא חייהם ותשועת נפשם.

אבל לפי דרכי, לא אמרה תורה שאין לכרות העצים מפני שהם חיי האדם, לפיכך אין מקום להשיב: כריתתם היא חיינו בשעה הזאת. ואתה ראב״ע את מי הגדת מלין, ומי לא ידע כי לא יתכן שתהיה מלת לא נחסרת? ואע״פ כן יפה תרגם אנקלוס הרי לא כאינשא אילן חקלא, כי המאמר המדובר דרך תמיהה, המכוון בו הוא תמיד הפך ממה שנראה ממלותיו, וכמו שתרגם השופט כל הארץ לא יעשה משפט {בראשית י״ח:כ״ה}, דיין כל ארעא ברם יעבד דינא.

ואם תאמר: היכן נרמזה התמיהה? רש״י אומר שהיא במלת כי, ומדקדק גדול ספרדי (הביאו ראב״ע) אמר שנשמטה הה״א (על דרך אתה זה בני עשו {בראשית כ״ז:כ״ג}, וזולתו), והנכון כדברי בעל העקדה שהתמימה היא באות ה״א שבמלת האדם, ואע״פ שהיא קמוצה איננה לידיעה, אלא לתמימה, כמו האחד בא לגור {בראשית י״ט:ט׳}, האיש אחד יחטא {במדבר ט״ז:כ״ב}. כן כתב בעל העקדה, וכן נכון בלא ספק, כי (כל זמן שלא נרצה לפרש כראב״ע כי חיי האדם עץ השדה, פירוש אשר כבר נדחה ונתבטל), אין כאן מקום לה״א הידיעה, כי אדם הוא כאן לדברי הכל נשוא, לא נושא, ושם דבר שהוא נשוא לא יקבל הידיעה, כמו לא איש אל ויכזב {במדבר כ״ג:י״ט}, לא אדם הוא להנחם {שמואל א ט״ו:כ״ט}; ואין לתמוה שתבוא ה״א השאלה ולפניה כי, כי הנה לנו דוגמתה כי התחת אלהים אני (בראשית נ׳:י״ט), כי האמנם ישב אלהים על הארץ (מלכים א ח׳:כ״ז).

והנה אחר שאמר כי ממנו תאכל ואותו לא תכרות, שאין ראוי לך להתאכזר עם מי שקבלת ממנו הנאה, והרי זה בצד מה כאילו צוה לרחם על העץ ולהתנהג עמו כאילו הוא בן אדם, הנה נתן מקום לטוען שיטען ויאמר: אם יש לי לנהוג עם האילן כאילו הוא בן אדם ולמה לא אכרתהו, כדרך שאני הורג את אנשי העיר אם יצאו מן העיר? כי העיר וכל אשר בה וכל אשר סביבותיה אויבים המה לי. לכך הוסיף ואמר כי האדם עץ השדה וגו׳, כלומר וכי אדם ממש הוא עץ השדה, שיצטרך להסתר מפניך ולהסגר בתוך העיר במצור? לא כן, אבל אני מצוך שלא תכרתהו כדי שתרגיל נפשך במדה טובה, שלא לשכוח מי שהיטיב לך.

{לא תשחית את עצה – פירוש ראב״ע – והנה במלחמה היו הורגים כל זכורה כי הבא להרגך השכם להרגו, אך לא התירה התורה להשחית עץ מאכל ולנהוג באכזריות ודרך השחתה בזולת הכרח; ואין ספק כי המשחית ומשבר בחמתו דבר שיש בו תועלת לאדם, קשה הוא שימשול ברוחו לבלתי חטוא מחמת כעס ושאר התפעליות רעות.}ב

**בעל הטורים דברים פרשת כי תצא פרק כג פסוק י**

(י) ונשמרת. בגימטריא מן שפיכת דמים (ספרי). ובגימטריא מן קללת השם (שם). ובגימטריא אין להסתכל באשה כלל (ע"ז כ א). מכל דבר רע. זהו ניבול פה (ויק"ר כד ז):